Ο πρώην πρωθυπουργός και πρώην πρόεδρος της Νέας Δημοκρατίας, Αντώνης Σαμαράς, υπέβαλε σήμερα (Κυριακή) το μεσημέρι, μήνυση κατά του δημοσιογράφου Κώστα Βαξεβάνη, ζητώντας να κινηθεί η αυτόφωρη διαδικασία για συκοφαντική δυσφήμιση.

Για αυτή την σατυρική φωτογραφία αναγνώστη ο Σαμαράς έκανε μήνυση για συκοφαντική δυσφήμιση μαθαίνω.Η ταραχή πλέον είναι εμφανής. Όσο για τη μικρότητα του πολιτικού ανδρός, απλώς... Αντωνάκης pic.twitter.com/lN6ragWLif — Kostas.Vaxevanis (@KostasVaxevanis) 25 Φεβρουαρίου 2018

Σύμφωνα με το ΑΠΕ-ΜΠΕ, συνεργάτες του Αντώνη Σαμαρά τονίζουν πως «η χυδαία και προκλητικά προσβλητική ανάρτηση του Κώστα Βαξεβάνη σε μέσο κοινωνικής δικτύωσης εις βάρος του κ. Σαμαρά αποτελεί ντοκουμέντο αθλιότητας», προσθέτοντας πως «η διατεταγμένη αποστολή που έχει αναλάβει εδώ και καιρό αποκαλύπτεται κάθε μέρα και περισσότερο».

Υπενθυμίζεται ότι ο Αντώνης Σαμάρας είχε εξαπολύσει επίθεση επί του προσωπικού στον Κώστα Βαξεβάνη και τα δημοσιεύματα που φιλοξενούσε η εφημερίδα «Documento», από το βήμα της Βουλής, κατά την πρόσφατη συνεδρίαση της Ολομέλειας με αντικείμενο τη σύσταση προανακριτικής επιτροπής για το σκάνδαλο Novartis.

«Το έστησαν. Πρώτα έστησαν τη συκοφαντία, άρχισαν να τη διαδίδουν και μετά βρήκαν τους ψευδομάρτυρες για να τη δέσουν», είχε αναφέρει χαρακτηριστικά ο πρώην πρωθυπουργός.

Στο θέμα τοποθετήθηκαν πηγές της Ν.Δ., σημειώνοντας ότι «το γνωστό φερέφωνο της κυβέρνησης ξεπέρασε πλέον κάθε όριο. Καλούμε τους ενοίκους του Μαξίμου να τον μαζέψουν γιατί τους εκθέτει πια απροκάλυπτα».